钦定古今图书集成/明伦汇编/氏族典/第259卷 > 王峻〈子琮 玩〉
## 钦定古今图书集成/明伦汇编/氏族典/第259卷 > 王峻〈子琮 玩〉

按《梁书王峻传》：“峻字茂远，琅邪临沂人。曾祖敬弘，祖
瓒之，父秀之。峻少美风姿，善举止。起家著作佐郎，不
拜。累迁中军庐陵王法曹行参军，太子舍人，邵陵王
文学，太傅主簿，府主齐竟陵王子良甚相赏遇。迁司
徒主簿，以父忧去职。服阕，除太子洗马，建安王友，出
为宁远将军、桂阳内史。会义师起，上流诸郡多相惊”
扰。峻闭门静坐，一郡帖然，百姓赖之。天监初，还除中
书侍郎，高祖甚悦其风采，与陈郡谢览同见赏擢。俄
迁吏部，转安成王长史，又为太子中庶子、游击将军。
出为宣城太守，为政清和，吏民安之。视事三年，征拜
侍中，迁度支尚书。又以本官兼起部尚书，监起太极
殿。事毕，出为征远将军、平西长史、南郡太守。寻为智
武将军、镇西长史、蜀郡太守。还为左民尚书，领步兵
校尉，迁吏部尚书，处选甚得名誉。峻性详雅，无趋竞
心，淡然自守，无所营务。久之，以疾表解职，迁金紫光
禄大夫，未拜。普通二年卒，时年五十六，谥惠。子子琮玩。琮为国子生，尚始兴王女繁昌县主，不惠，为学生
所嗤，遂离婚。峻谢王，王曰：“此自上意，仆极不愿如此。”
峻曰：“臣太祖是谢仁祖外孙，亦不藉殿下姻媾为门
户。”